নিউজডেস্ক, বাংলাদেশনিউজ২৪x৭.কম;  সাভারের আশুলিয়ার ডেন্ডাবর নতুনপাড়ায় গণপিটুনিতে এক ডাকাত নিহত হয়েছে। নিহতের নাম আলমগীর হোসেন। বৃহস্পতিবার রাত ৩টার দিকে এ ঘটনা ঘটে।  জানা গেছে, রাত ৩টার দিকে ১০/১২ জনের একদল ডাকাত আশুলিয়ার ডেন্ডাবর নতুনপাড়ার আবুল কাশেমের বাড়ির মেইন গেট  ভেঙে ঢুকার চেষ্টা করে। বাড়ির সদস্যরা ডাকাত দলের উপস্থিতি টের পেয়ে ফোনে বিষয়টি প্রতিবেশীদের জানায়। পরে আশপাশের লোকজন ডাকাতদের ঘেরাও করে আলমগীর হোসেনকে আটক করে গণপিটুনি দেয়। অন্যান্য ডাকাত সদস্যরা পালিয়ে যেতে সক্ষম হয়। পরে গুরুতর আহত ডাকাত আলমগীরকে গণস্বাস্থ্য হাসপাতালে নেয়া হলে কর্তব্যরত চিকিৎসক তাকে মৃত ঘোষণা করেন।  আশুলিয়া থানার এসআই দেওয়ান কৌশিক আহমেদ জানান, ডাকাতি করতে আসলে এলাকাবাসী আলমগীরকে আটক করে গণপিটুনি দেয়। এতে তার মৃত্যু হয়। নিহত ডাকাতের বাড়ি চাঁদপুর জেলার ফরিদগঞ্জে।  বাংলাদেশনিউজ২৪x৭.কম/এমআলম/এসএকে.